Tesla var engang en succes i Danmark. I 2015 solgte bilfirmaet 2.814 elbiler i Danmark. Men så indførte regeringen en højere afgift på elbiler, og nu er salget gået helt i stå. Sidste år blev der blot solgt 127 Tesla-biler i Danmark. Salget er altså styrtdykket med 95 pct.

Det skriver Finans.dk

I 2016 kom selskabets danske afdeling ud med et rekordstort underskud på 15 mio. kr.

Det store underskud betyder, at Tesla nu har tabt sin egenkapital i Danmark. Derfor skal de have hjælp af det amerikanske moderselskab. Det fremgår ikke af regnskabet, hvor meget Tesla-koncernen har postet i den danske afdeling, men den finansielle støtte har stået på i 15 måneder.

Tesla forventer ikke, at det kommer til at gå ret meget bedre med salget i år.

»Vores service og salgsorganisation har stabiliseret sig, og derfor forudser vi ikke nogle signifikante investeringer eller stigninger i medarbejderstaben i den nære fremtid,« skriver Teslas danske datterselskab i regnskabet.

I oktober 2015 blev V-regeringen enige med S, R og DF om, at elbiler ikke længere skulle været fritaget for registreringsafgiften. I stedet skulle afgiften gradvist trappes op over en femårig periode, således at elbiler fra januar 2020 skulle betale fuld registreringsafgift. Det er gået hårdt udover salget af elbiler og altså også Tesla, som regnskabet viser.

Det meget begrænsede salg af elbiler i Danmark fik i april regeringen til at lempe reglerne lidt.